skond ir-Regola 108 tar-Regoli ta' Proċedura f'isem il-Grupp PPE-DE , f'isem il-Grupp PSE , f'isem il-Grupp ALDE , f'isem il-Grupp UEN lill-Kunsill Suġġett: Il-Ġlieda kontra t-Terroriżmu Sa minn meta seħħu l-attakki terroristiċi ta' 9-11, 3-11 u f'Londra, l-UE adottat Strateġija Kontra t-Terroriżmu, Pjan ta' Azzjoni Kontra t-Terroriżmu, deċiżjoni qafas dwar it-terroriżmu u diversi inizjattivi biex tissaħħaħ il-koordinazzjoni bejn l-Istati Membri u bejn dawn ta' l-aħħar u l-Istituzzjonijiet Ewropej, bl-appoġġ tal-Koordinatur ta' l-UE ta' Kontra t-Terroriżmu. Fuq livell interistituzzjonali ma kien hemm l-ebda involviment formali tal-PE, iżda fl-2006 l-Kunsill nieda 'Djalogu Politiku ta' Livell Għoli dwar il-Ġlieda Kontra t-Terroriżmu bejn l-Istituzzjonijiet Ewropej prinċipali involuti fil-ġlieda kontra t-terroriżmu', li jenfasizza l-importanza tar-responsabbiltà demokratika. Fuq livell amministrattiv diġà kien hemm żewġ 'peer evaluations' bejn l-Istati Membri dwar l-implimentazzjoni ta' l-Istrateġija ta' l-Unjoni Ewropea, waqt li l-Europol, l-Eurojust u s-SITCEN għadhom kif bdew l-istima tagħhom ta' l-evoluzzjoni tat-theddida fuq livell Ewropew. Issa jidher illi minkejja l-inizjattivi kollha hawn fuq imsemmija, minn dak iż-żmien 'l hawn l-UE esperjenzat numru ta' tentattivi ta' attakki terroristiċi, fatt li jqajjem għadd ta' mistoqsijiet: Hemm il-ħsieb li l-Kunsill Ewropew, bl-involviment tal-Parlament Ewropew u tal-parlamenti nazzjonali, iwettaq evalwazzjoni komprensiva tal-miżuri kollha ta' kontra t-terroriżmu adottati sa issa, kif ukoll stima ta' l-effettività tagħhom u tal-livell ta' implimentazzjoni mill-Istati Membri? U kif ser jiġu assoċjati l-Istati Membri? X'beħsiebu jagħmel il-Kunsill biex jegħleb in-nuqqasijiet msemmija fl-aħħar rapport ta' l-Europol-SITCEN dwar it-terroriżmu u biex jikunsidra r-risposti ta' l-Istati Membri għall-kwestjonarju ta' l-2006 ta' l-Eurojust dwar l-implimentazzjoni tad-Deċiżjoni Qafas dwar it-terroriżmu? X'miżuri oħrajn ġew adottati iżda mhux implimentati korrettament, minn min u għal-liema raġunijiet? Il-Kunsill ser jiffoka issa fuq l-implimentazzjoni tal-miżuri kurrenti, jew hemm xi proposti kurrenti li qed jitħejjew? Il-Kunsill kif qiegħed jevalwa il-qsim ta' l-informazzjoni bejn l-Istati Membri u l-Unjoni Ewropea f'dan il-kuntest? Il-Kunsill ser jaqbel li hemm bżonn ta' fiduċja reċiproka akbar bejn l-awtoritajiet ta' l-UE u l-infurzar tal-liġi u s-servizzi ta' kontra t-terroriżmu ta' l-Istati Membri? Liema rwol il-Kunsill għandu l-ħsieb li jirriżerva għall-informazzjoni ta' intelliġenza u liema qafas legali huwa previst għal dawk il-formazzjonijiet, u liema rwol għandu jingħata lil SITCEN bħala għodda ta' monitoraġġ u koordinazzjoni fl-investigazzjonijiet kontra t-terroristi? Meta wieħed jikkunsidra r-riżenja tas-Sur de Vries fi Frar 2007, il-Kunsill huwa tal-fehma li l-irwol tal-Koordinatur ta' l-UE għal Kontra t-Terroriżmu għandu jinżamm u b'liema mandat? Hemm xi raġuni għar-riżenja li għandha x'taqsam mat-trikkib tal-kompetenzi bejn il-koordinatur ta' l-UE għal Kontra t-Terroriżmu u s-SITCEN? X'biħsiebu jagħmel il-Kunsill biex isaħħaħ l-aċċettazzjoni miċ-ċittadini ta' l-UE ta' l-istrateġija ta' kontra t-terroriżmu, it-trasparenza u r-responsabbiltà demokratika u l-involviment tal-Parlament Ewropew? Il-Kunsill ser jassigura l-ħarsien ta' l-Artikolu 6 tat-TUE? F'dak li għandu x'jaqsam ma' l-involviment tal-pajjiżi terzi, wara s-summit UE-Stati Uniti f'April 2007, x'biħsieba tagħmel il-Presidenza Portugiża biex tiżviluppa l-kooperazzjoni transatlantika sabiex tikkumbatti t-terroriżmu u l-kriminalità, u din ser tkun tista' titkompla permezz ta' metodi li jikkonformaw ma' l-Artikolu 6 tat-TUE u ma' l-evoluzzjonijiet previsti fl-IGC li jmiss, kif rakkomandati wkoll mir-reżoluzzjoni tal-PE dwar l-allegat użu tal-pajjiżi Ewropej mis-CIA għat-trasportazzjoni u d-detenzjoni illegali tal-priġunieri?
Extracted from 14920296__OQ__O-2007-0046__MT.txt